Snakken gik lystigt mellem virksomheder og potentielle nye medarbejdere til Job- og Karrieremesse i Park Vendia Hallen i Hjørring. Som noget helt nyt har Business Hjørring, der arrangerer messen, fået deltagelse af afgangseleverne fra de lokale gymnasiale uddannelser, og det er noget, der vækker glæde ved de mange stande. - Mange afgangselever skal have et sabbatår, og der er det her en god mulighed for at møde virksomheder og nye uddannelser - de kan jo komme til 90 jobsamtaler på et par timer, smiler Ole Bendix, der er erhvervschef i Hjørring Kommune. Ikke uddannelse endnu To af de dem, der i dag kiggede efter job, var Simon Vase og Sayed Hosseini, der begge er færdige på Hjørring Gymnasium til sommer. De skal begge have et sabbatår men af forskellige årsager. - For mig handler det om at komme ud og se verden, og hvis jeg skal det, skal jeg også have nogle penge til det, siger Simon Vase. - Jeg er ikke 100 procent sikker på, hvad jeg gerne vil, så jeg kunne godt bruge et år eller to og selvfølgelig komme ud og opleve verden og prøve lidt af hvert, forklarer Sayed Ramin Hosseini. I år er der dobbelt så mange virksomheder på messen end tidligere, og der er rift om de snart tidligere gymnasieelever. - Virksomhederne har meget opmærksomhed på de unge mennesker og forsøger at gøre sig spændende og interessante for dem, så de satser helt tydeligt på nogle til at tage sommerjobs og sabbatår hos dem, men også nogle, der på sigt kan blive tilknyttet virksomheden, siger Ole Bendix. Se indslaget med Sayed og Simon her: Mulighed hos Multivikaren Simon og Sayed var rundt på messen i en times tid, og det blev til mange gode snakke med virksomhederne. - Det er gået godt. Jeg synes, vi har været rundt og se nogle forskellige muligheder og er blevet lidt klogere, siger Simon Vase. Sayed Hosseini fandt en mulighed hos entreprenørvirksomheden Multivikaren, hvor han godt kunne forestille sig at bruge lidt af sit sabbatår. Multivikaren selv – Michael Nielsen – var glad for snakken med eleverne og tog hurtigt idéen om et sabbatårs-job med hjem. - Det var en rigtig positiv oplevelse, og de kom med en rigtig god idé med den her mulighed for et job i deres sabbatår - det havde jeg ikke selv tænkt, siger Michael Nilsen og fortsætter: - Vi får nogle unge ind på den måde, og hvis det så giver dem lyst til at lave noget i vores fag, så har man jo et godt udgangspunkt. Også for Business Hjørring har dagen været en succes. Lydniveauet bare steg og steg, og det er ifølge erhvervschefen et rigtig godt tegn. -  Vi er meget begejstrede for, at så mange bakker op om messen i år. Det tyder på, at virksomhederne godt kan se idéen i det her, og det er vi frygteligt glade for, siger Ole Bendix.

Opsummering:
For fjerde år i træk er der i dag job- og karrieremesse i Hjørring. 1500 jobsøgende kigger forbi samt 800 afgangselever fra de lokale gymnasiale uddannelser.